projecte-aina/catalan_government_crawling huggingface dataset:
És l'hora de preparar la carta als Reis i la biblioteca t'ho posa molt fàcil!
Com cada any, pots passar per l'Àrea Infantil i Juvenil a recollir la carta per escriure als Reis Mags d'Orient que ha editat el Servei de Biblioteques.
Les il·lustracions de la carta i el sobre són obra de Francesc Rovira (Barcelona, 1958), que també ha pensat en deixar un espai per demanar els llibres que vulguis.
I si no saps quins llibres demanar, nosaltres t'ajudem!
Pots consultar la selecció de llibres que han preparat el grup CLER (Club de Lectures Recomanables) i el grup GRILL (Grup de Recomanacions Infantils de Lleida), o bé pots passar per l'Àrea infantil i juvenil a fer un cop d'ull a l'aparador de novetats.
Segur que en trobaràs més d'un que t'agradarà!
A més a més, el dia 2 de gener de 2020 a les 12 h podràs venir a saludar al Camarlenc, ja que vindrà a la biblioteca a recollir totes les cartes que els nens i nenes de Lleida hagin preparat per als Reis Mags d'Orient.
Un espectacle de radioteatre en directe sobre els poetes de la 1a Guerra Mundial.
La Primera Guerra Mundial va ser coneguda com la guerra dels poetes.
Per primera vegada, un cert gruix de poetes es van allistar com a soldats i van descriure en els seus textos com avançava la contesa.
El terme war poet, de fet, se sol utilitzar per referir-se als autors que van escriure -i molts van morir- a les trinxeres.
El dramaturg Gerard Vázquez ( Uuuuh!, Els antiquaris ) s'ha ocupat de fer una selecció dels millors poetes de l'època, dels diversos països que van intervenir en la guerra, i ha dissenyat un viatge per a quatre veus que descriuen des de l'allistament i la vida al front o la rereguarda fins al combat, els morts, els ferits i el retorn a casa.
Els poemes d'autors com Guillaume Apollinaire, Wilfred Owen, Giuseppe Ungaretti, Isaac Rosenberg, Siegfried Sassoon, Charles Hamilton Sorley i Edward Thomas, entre d'altres, són la base de Si us pregunten per què vam morir, un espectacle de radioteatre en directe que es podrà veure dijous 25 d'octubre a les 19 h a la Biblioteca Pública de Lleida.
A l'escenari hi haurà els actors Eva M. Lluch, Isa Mateu, Ramon Canals i Toni Forteza de la companyia Veus humanes -tots ells veus molt populars de l'escena i el doblatge català-, que narraran l'evolució dels fets, sota la direcció de Ramon Hernàndez i el disseny de so de Francesc Cutillas.
El radioteatre és un gènere radiofònic que es porta a terme en rigorós directe, com es feia ja fa molts anys a les principals emissores de ràdio.
És a dir, un grup d'actors davant d'un micròfon, llegint i interpretant el text, i un muntador musical que s'encarrega, també en directe, de donar forma a la banda sonora de l'espectacle: música, efectes sonors...
Tot plegat sota la batuta d'un director artístic.
Us animem a viure la màgia de la ràdio en directe a la biblioteca!
El Servei de Biblioteques del Departament de Cultura i l' Agència Catalana de Cooperació al Desenvolupament de la Generalitat de Catalunya impulsen el programa Biblioteques sense fronteres, que per segon any arriba a la Biblioteca Pública de Lleida.
Aquest 2018, al voltant de la temàtica de refugi i desplaçaments aprofundirem en quines son les causes que aboquen milions de persones a fugir de casa.
L' Agència de Nacions Unides pels Refugiats estima que hi ha quasi 70 milions de desplaçades forçoses que han fugit del seu país d'origen perquè és troba en situació de guerra o temen violències o persecucions per raons d'ètnia, religió, nacionalitat, pertinença a un grup social o opinions polítiques.
Aquestes persones, un cop fora del país, sol·liciten el reconeixement legal com refugiat o refugiada i l'accés als serveis de suport que preveuen les autoritats.
Així doncs, per apropar aquest tema a la ciutadania, la Biblioteca Pública de Lleida ha organitzat les següents activitats:
L'hora del conte "Història de Bamako, una nena que ha de fugir", a càrrec de Blai Senabre.
Adreçat a nens i nenes a partir de 3 anys.
Exposició "Refugiats, per què?"
L'exposició, produïda per Fundipau, vol ampliar la mirada més enllà de la reacció solidària davant la crisi de refugiats dels darrers anys i contribuir a promoure canvis globals i estructurals que facin possible posar fi a les causes que cada dia obliguen milers persones a fugir de casa seva.
Del 7 de novembre al 6 de gener de 2019
L'any 2018 es commemora el centenari del naixement de Manuel de Pedrolo, un dels escriptors més prolífics i fecunds de la història de la literatura catalana.
Per celebrar aquesta efemèride, els Serveis Territorials de Cultura a Lleida han organitzat la 4a mostra Espai Cultura al voltant de la figura de Manuel de Pedrolo, una iniciativa que té per objectiu acostar al públic en general tres equipaments culturals de primera línia com són la Biblioteca Pública, el Museu de Lleida: diocesà i comarcal i l' Arxiu Històric de Lleida, a partir de sengles programacions complementàries.
A la Biblioteca Pública de Lleida es podrà veure l'exposició "Manuel de Pedrolo, o, La paraula feta imatge.
Recull de poesia concreta", una aproximació a l'obra experimental de Pedrolo amb el corrent anomenat "poesia concreta".
Després de les seves primeres i excepcionals experimentacions formals dins el món de la narrativa, Pedrolo va treballar en unes obres que podríem definir com la fusió de la plàstica i el llenguatge, amb un element comú: els signes, ja siguin alfabètics, numèrics o icònics.
Sota aquest concepte general l'exposició s'ordena a partir de tres àmbits (Pedrolo eròtic, Pedrolo jocs i Sobres) que combinen la temàtica que defineix l'obra pedroliana i la tècnica amb què es realitza, i el resultat presenta un Manuel de Pedrolo desconegut però altament suggerent i divertit.
L'exposició, organitzada pels Serveis Territorials de Cultura a Lleida i la biblioteca, compta amb la col·laboració del Museu Comarcal de Cervera i la Fundació Pedrolo, i amb el comissariat d'Alba Cuñé.
Es podrà veure al Claustre de l'hemeroteca del 7 de novembre al 6 de gener.
La inauguració serà el dijous 15 de novembre a les 18.30 h i seguidament tindrà lloc l'espectacle poèticomusical "Mai no és de nit", a càrrec de Jaume Calatayud i Vicente Monera.
Del 9 de gener al 28 de febrer de 2019 es podrà veure a la Biblioteca Pública de Lleida l'exposició fotogràfica "Imágenes y memoria de Mauthausen".
L'exposició té l'objectiu de donar a conèixer al gran públic les imatges que documenten la realitat d'aquest camp de concentració i d'algun camp exterior, per tal de mantenir viva la memòria dels milers de deportats als camps del Tercer Reich.
"Imágenes y memoria de Mauthausen" reuneix un ampli material fotogràfic provinent de França, Àustria, Espanya, la República Txeca i els Estats Units, que mostra diverses vessants.
Fins l'alliberament del camp, només es coneixien les fotografies que les SS havien realitzat, i que van intentar destruir.
Amb l'alliberament i després de l'arribada dels americans a Mauthausen, diversos fotògrafs van intentar captar instantànies sobre els horrors del camp per tal d'impactar l'opinió pública mundial.
Ambdues visions presentaven dues realitats de Mauthausen ben diferents però hi faltava el punt de vista dels presoners.
En aquest aspecte, els republicans espanyols hi tingueren un paper clau, ja que a més de salvar el material fotogràfic, van documentar l'alliberament del camp des del seu propi testimoniatge.
Aquesta exposició, impulsada pel Ministeri Federal de l'Interior d'Àustria, les Amicals de Mauthausen de França i Espanya amb la col·laboració del Comitè Internacional de Mauthausen, es va inaugurar, en la seva versió en llengua alemanya, l'any 2005 al mateix camp de Mauthausen amb el propòsit que el seu itinerari esdevingués homenatge i testimoni dels homes i dones que hi patiren confinament.
Així, arriba a Lleida de la mà de l' Ajuntament i l' Amical de Mauthausen i altres camps, en el marc del projecte "Buchenwald-Mauthausen", que promou treball en l'àmbit de la Cultura de la Pau i en la recuperació de la Memòria Democràtica.
La inauguració serà el dimecres 9 de gener a les 19 h, i comptarà amb una visita comentada a càrrec de Josep San Martin, delegat Amical per Aragó i representant del Comitè Internacional de Mauthausen.
El Kinosaure ambulant és una activitat innovadora adreçada a infants a partir de 4 anys i les seves famílies, que convida nens i nenes a interactuar amb els relats audiovisuals d'una forma creativa i festiva.
La proposta consisteix en una activitat infantil on es combina la projecció d'una pel·lícula amb dinàmiques participatives en les que es posa en joc la imaginació i l'espontaneïtat dels infants a l'hora d'interpretar les imatges i les narracions audiovisuals.
La Biblioteca Pública de Lleida ha programat dues sessions d'aquesta activitat, amb una durada aproximada d'1h 30 min cadascuna.
Les sessions comptaran amb una persona dinamitzadora que introduirà el tema de l'activitat i conduirà el taller final.
"Heroïnes, dragones i altres rondalles".
Projecció dels curtmetratges "Randes i dragó", "La caça del dragó", "La nena i la nit", "La unicorn" i "Vent entre les canyes", i realització d'una activitat que posarà en valor les heroïnes que desafien els estereotips.
Projecció de la pel·lícula "El bosc de Haquivaqui", i realització d'una activitat relacionada amb el medi ambient i el respecte per la natura.
Per a participar a les sessions d'"El Kinosaure ambulant", cal inscriure's a l'Àrea infantil i juvenil.
Període d'inscripcions del 2 al 23 de setembre
Els Grups de lectura són una activitat de tertúlia i debat al voltant d'un llibre amb l'objectiu de fomentar l'hàbit de la lectura, el gust per la conversa, i, a la vegada, oferir itineraris de lectura als participants.
Any rere any és una de les activitats per a adults amb més èxit de la biblioteca i el curs 2018-2019 es va arribar als 320 inscrits que van participar a un total de 98 sessions mensuals.
Què cal per formar part d'un grup de lectura?
• Inscriure's prèviament del 2 al 23 de setembre, a través del formulari web de grups de lectura.
• Imprescindible aportar a la primera sessió un exemplar del títol que s'indica a cada grup i que passarà a formar part del fons de la biblioteca.
• La no assistència, sense justificar, a dues sessions comportarà la pèrdua de plaça.
El 2 de setembre de 2019 s'obriran les inscripcions al curs 2019-2020 dels grups de lectura i el termini per inscriure's finalitzarà el 23 de setembre.
La biblioteca es posarà en contacte amb les persones interessades per confirmar o denegar la inscripció.
Les inscripcions es realitzen a través d'internet, mitjançant un formulari.
No obstant això, també hi haurà butlletes d'inscripció a recepció en cas que no es pugui realitzar per internet.
A causa de la demanda de places, es permetrà formar part de 2 grups de lectura per persona com a màxim.
Consulteu l'oferta de grups i més informació a: http://bibliotecalleida.gencat.cat/ca/actualitat/bpl_activitats/bpl_clubs_de_lectura/
El grup de cinema és una activitat en la qual les persones participants comparteixen l'anàlisi cinematogràfica d'una o diverses pel·lícules mitjançant una tertúlia dirigida pel coordinador del grup.
No és un cinefòrum ja que els i les participants hauran de visionar prèviament les pel·lícules seleccionades i el dia de la sessió es comentaran conjuntament.
El grup està coordinat i conduït per Jordi Larios.
Professor d'Història del Cinema a l'Escola Catalana de Cinema i Televisió (ECCiT), productor audiovisual i gestor cultural en diversos programes artístics: Animac, Premis literaris de Lleida, Vespres en Vers, Cafè Curt i coordinador de la seu territorial de Filmoteca a Lleida.
En aquesta edició del grup hi haurà tres blocs.
En el primer s'analitzarà Federico Fellini, artista multidisciplinari i un dels eixos de la cultura europea del segle XX.
Conegut per una iconografia rica i singular, plena de fòbies, fílies i obsessions.
Ell mateix es va descriure com un artesà que no tenia gran cosa a dir, però que tenia molt clar com dir-ho.
En el segon bloc es farà una sessió de cinema català i s'analitzarà la filmografia del director Carles Marqués-Marcet.
I a l'últim bloc s'analitzarà vàries pel·lícules de cinema iranià de joves dones directores farsis.
El calendari de sessions és el següent:
Per a participar en aquest grup de cinema cal tenir carnet de la biblioteca i inscriure's prèviament, a través del formulari d'inscrpció als grups de lectura, o bé omplint la butlleta que pot trobar-se a recepció i presentar-la a la biblioteca.
Termini d'inscripcions: del 2 al 23 de setembre de 2019.
Per tal de formalitzar la inscripció, és mprescindible aportar a la primera sessió un exemplar d'una pel·lícula de la filmografia de Federico Fellini que passarà a formar part del fons de la biblioteca.
La no assistència, sense justificar, a dues sessions comportarà la pèrdua de plaça.
10è aniversari de l'incendi d'Horta de Sant Joan
Fins al 28 de setembre la Biblioteca Pública de Lleida acollirà l'exposició "Memòries incandescents", una mostra que commemora els 10 anys de l'incendi d'Horta de Sant Joan, recordant als cinc bombers de la Generalitat de Catalunya que van perdre la vida en aquesta tragèdia i a l'únic supervivent.
"Memòries incandescents" està formada per 21 quadres de Josep Serra i Tarragón, metge de professió i artista d'ànima, pertanyents a la col·lecció "Art & fire" de la Fundació Pau Costa.
El documental "El Gran Silenci" emès per TV3 al 2015 va ser el detonant que va inspirar a Serra a convertir en art la seva mirada inquisitiva i curiosa del foc.
Aquest documental també es podrà visualitzar com a complement a l'exposició.
L'exposició "Memòries Incandescents" ha itinerat per diverses poblacions de Catalunya, entre les quals Mollerussa, La Pobla del Segur o Horta de Sant Joan.
Dijous 19 de setembre a les 18 h hi haurà un acte de presentació obert a tota la ciutadania:
Presentació de l'exposició "Memòries incandescents", a càrrec de l'artista Josep Serra, Oriol Vilalta, director general de la Fundació Pau Costa, i Marc Castellnou, inspector del cos de bombers.
Hi haurà també una demostració de dibuix ràpid per part de Josep Serra.
Organitzat per: Fundació d'ecologia del foc i gestió d'incendis Pau Costa Alcubierre, Serveis Territorials de Cultura a Lleida i Biblioteca Pública de Lleida.
Lloc: Claustre de l'hemeroteca i sala d'actes.
A partir de l'obra "El Solar", d'Alfons López
Fins el 31 d'octubre es podrà veure a la biblioteca la mostra CaricArt 2019, amb l'exposició "Dels tebeos a la novel·la gràfica", formada per un seguit d'originals de l'obra "El solar", de l'artista lleidatà Alfons López.
A partir de la novel·la gràfica "El Solar", Premi Junceda 2017, la mostra vol ser un homenatge als personatges que van néixer en aquells tebeos de postguerra, especialment a finals de la dècada dels 40, com ara Carpanta, La Família Ulises o Las Hermanas Gilda.
A més, aquest any 2019 es compleixen 50 anys de la primera exposició de còmics a Lleida, que va tenir lloc a la seu del Cercle de Belles Arts.
A més a més, dimecres 9 d'octubre tindrà lloc una visita guiada a l'exposició a càrrec del mateix autor, Alfons López, adreçada al públic en general.
Durant el mes d'octubre de 2019
L' Any Teresa Pàmies és una de les efemèrides que la Generalitat ha inclòs com a commemoració de Govern d'aquest 2019.
Està impulsat per la Institució de les Lletres Catalanes del Departament de Cultura i comissariat per l'escriptora i periodista sabadellenca Montse Barderi.
Teresa Pàmies, nascuda a Balaguer un 8 d'octubre de l'any 1919, és una de les grans escriptores de la literatura catalana del segle XX i una de les més llegides.
La seva obra inclou una cinquantena de llibres de diferents gèneres: novel·la, dietaris, cròniques, llibres de viatges i assaig.
Capacitat d'anàlisi, autocrítica, intel·ligència, humor, un vocabulari ric i precís, una veu personal i única... són alguns dels aspectes que podem trobar, avui, amb una descoberta o relectura de les seves obres.
I principis: compromís polític amb la llengua, el país, l'antifeixisme, el progrés social.
En definitiva, una literatura compromesa com a eina d'informació, memòria i crítica.
Durant el mes d'octubre, la Biblioteca Pública de Lleida ha organitzat un seguit d'activitats per recordar aquesta escriptora, a les quals us convidem a participar:
Claustre de l'Àrea infantil i juvenil.
Exposició sobre la vida i l'obra de l'escriptora produïda per la Institució de les Lletres Catalanes, amb la col·laboració del Servei de Biblioteques de la Generalitat de Catalunya, l'Institut Català de les Dones i el Departament d'Educació.
Hi haurà també una mostra de fons i us podeu descarregar la guia bibliogràfica que hem elaborat.
Organitzat per: Centre de Normalització Lingüística de Lleida i Biblioteca Pública de Lleida.
"La llibertat irrenunciable: viure i escriure".
Espectacle de lectura dramatitzada a càrrec d'Enric Arquimbau, Fina Rius i Aina Ripoll, amb acompanyament audiovisual.
Organitzat per: Biblioteca Pública de Lleida.
"Teresa Pàmies, una literatura per explicar la història", conferència a càrrec de Joana Alba Cercós Gaya.
"A Teresa Pàmies, dels seus lectors".
Introducció a càrrec de Joana-Alba Cercós.
El 22 d'octubre s'iniciarà a la biblioteca un nou cicle de cinema, en el qual s'oferiran 4 musicals de diferents estils i gèneres, tan clàssics com més actuals.
En aquesta ocasió la projecció serà en versió original i amb subtítols en castellà per tal que el públic assistent pugui gaudir de l'actuació completa de les actrius i actors.
La primera pel·lícula que projectarem és "Yentl" (1983), dirigida per Barbra Streisand.
Inspirada en la novel·la d'Isaac Bashevis Singer: "Yentl, the Yeshiva Boy" (1962).
Yentl (Streisand), és una jove noia jueva, que refusa el futur tot traçat de dona a la llar al qual se la predestina.
Decideix anar a una escola religiosa jueva exclusivament reservada als homes disfressada de noi, i és admesa a Bechev amb el nom d'Anshel.
La següent pel·lícula serà "La La Land" (2016), dirigida per Damien Chazelle.
Una curiositat és que el títol fa referència tant al mal nom de la ciutat com a l'expressió anglesa Lalaland "el país dels qui no tenen contacte amb la realitat".
Mia (Emma Stone), aspirant a actriu i Sebastian (Ryan Gosling), un pianista de jazz que es guanya la vida tocant en bars, s'enamoren, però les ambicions per arribar a dalt de tot de les seves carreres amenacen en separar-los.
El musical "Les Misérables" (2012), dirigit per Tom Hooper, està basat en la novel·la de Victor Hugo.
Un ex presidiari perseguit per la policia (Hugh Jackman) decideix fer-se càrrec d'una nena, filla d'una amiga.
Està ambientada a França a començaments del segle XIX en un context d'inestabilitat política i finalitza amb la "Rebel·lió de juny" de 1832.
Un western musical divertit i esbojarrat protagonitzat per Clint Eastwood i Lee Marvin en uns papers sorprenents!
El calendari de les projeccions és el següent:
Les pel·lícules es podran veure a la Sala de projeccions audiovisuals (planta baixa), a les 17.00 h.
L'entrada és gratuïta i l'aforament limitat (no es poden reservar seients).
Cada nit, a milions de cases de tot el món, es repeteix el mateix ritual.
Com si es tractés d'un encanteri es pronuncien aquestes paraules: "Hi havia una vegada..."; "Temps era temps..."; "Fa molts i molts anys...".
S'obre un conte i es llegeix en veu alta.
Però un cop s'ha adormit la criatura, què passa amb els personatges d'aquells contes?
I el més important, són feliços?
Això és el que ens planteja el projecte "Once upon a time", un treball conjunt format per una mostra de pintures de Narcís Gironell i un conte escrit per Martí Gironell i il·lustrat pel seu cosí Narcís.
En conjunt, es presenta una nova mirada als contes clàssics a través de les il·lustracions i el relat sobre què fan els personatges dels contes un cop hem tancat el llibre.
D'una banda, les il·lustracions de Narcís Gironell estan formades per peces de grans dimensions i prints sobre alumini, i ens presenten els personatges dels contes com mai ens els hauríem imaginat.
Gironell és un artista d'àmplia i reconeguda trajectòria que disposa d'un registre propi que s'inspira en el pop, la iconografia publicitària, l'imaginari cinematogràfic, la cultura urbana, l'estètica japonesa, les narracions populars, etc.
De l'altra, el conte de l'escriptor i periodista Martí Gironell és un relat curt en què els protagonistes clàssics com el llop, la Caputxeta o Hänsel i Gretel inicien una pseudorevolta al llogarret on habiten, Vila Conte, tips del rol que cada nit han de fer i pensant en les seves inquietuds.
El text està pensat tant per a lectors adults com per a joves.
La inauguració de l'exposició i la presentació del llibre serà el dimecres 10 de gener a les 19 h, i la mostra es podrà veure fins el dia 31 de gener al Claustre de l'Àrea infantil i juvenil de la biblioteca.
Fins el 7 de setembre de 2018 es pot veure al Claustre de l'Hemeroteca de la Biblioteca Pública de Lleida l'exposició "Dones dibuixades.
Sis autores d'avui revisiten Núria Pompeia", dins la mostra Caricart 2018 i comissariada pels il·lustradors Pepe Gálvez i Alfons López.
Dones dibuixades és un diàleg entre l'ahir i l'avui de la dona com a autora i com a subjecte de l'humorisme gràfic.
Un diàleg que s'estableix entre l'obra de Núria Pompeia i la visió i la versió d'aquesta, per part de sis autores contemporànies: Flavita Banana, Carla Berrocal, Raquel Gu, Susanna Martín, Paulapé i Ana Belén Rivero.
És també un homenatge obligat a Núria Pompeia, pionera solitària en l'art de dibuixar la dona, la seva discriminació, i els absurds de la vida en general, amb ulls de dona i mirada crítica.
I alhora vol ser testimoni de la renovació i la multiplicació de les seves hereves en aquest camp de la creació gràfica.
Com a activitat complementària a aquesta exposció, el dia 5 de setembre a les 18.30 h, hi haurà una visita guiada a càrrec de Pepe Gálvez, oberta al públic adult i sense inscripció prèvia.
Ampliem l'oferta amb 2 grups temàtics nous
Els Grups de lectura són una activitat de tertúlia i debat al voltant d'un llibre amb l'objectiu de fomentar l'hàbit de la lectura, el gust per la conversa, i, a la vegada, oferir itineraris de lectura als participants.
Any rere any és una de les activitats per a adults amb més èxit de la biblioteca.
Què cal per formar part d'un grup de lectura?
• Inscriure's prèviament del 20 d'agost al 17 de setembre, a través del formulari web per a cada grup de lectura.
• Imprescindible aportar a la primera sessió un exemplar del títol que s'indica a cada grup i que passarà a formar part del fons de la biblioteca.
• La no assistència, sense justificar, a dues sessions comportarà la pèrdua de plaça.
El 20 d'agost de 2018 s'obriran les inscripcions al curs 2018-2019 dels grups de lectura i el termini per inscriure's finalitzarà el 17 de setembre.
La biblioteca es posarà en contacte amb les persones interessades per confirmar o denegar la inscripció.
Les inscripcions es realitzen a través d'internet, mitjançant els formularis per a cada grup.
No obstant això, també hi haurà butlletes d'inscripció a recepció en cas que no es pugui realitzar per internet.
Es permetrà formar part de 2 grups de lectura per persona com a màxim.
Oferta de grups de lectura per al curs 2018-2019
Per al curs 2018-2019, la biblioteca ha programat un total de 12 grups de lectura de diferents temàtiques i ha incorporat 2 nous grups temàtics.